Rússneska knattspyrnusambandið ætlar að áfrýja til gerðardóms íþróttamála ákvörðun Alþjóðaknattspyrnusambandsins og Evrópska knattspyrnusambandsins, um að meina lands- og félagsliðum Rússlands að taka þátt í keppni á vegum sambandanna.
Rússneska knattspyrnusambandið sem á mánudaginn var meinuð þátttáka í leikjum á vegum FIFA og UEFA, alþjóða- og evrópsku knattspyrnusambandanna, Ætlar að áfrýja ákvörðuninni um að lands- og félagslið Rússlands megi ekki taka þátt í keppnum á vegum sambandanna til gerðardóms íþróttamála. Rússar vilja að karlalið sambandsins fái að keppa áfram í undankeppninni fyrir HM í Katar og þá vill sambandið einnig að Rússum verði veittur þátttökuréttur á nýjan leik á EM kvenna í sumar.
Og meira af Rússum en Ólympíunefnd fatlaðra þar í landi hefur ákveðið að hætta við áfrýjun við keppnisbanni á Rússana á Ólympíumóti fatlaðra í kjölfar innrásar þjóðarinnar í Úkraínu. Í yfirlýsingu kemur fram að rússneski hópurinn yfirgefi Kína eftir helgi. Þrátt fyrir að falla frá áfrýjun fordæma Rússar harkalega þau vinnubrögð að vísa þeim frá keppni svona stuttu fyrir mót og ætla að taka málið lengra þótt forráðamenn hafi ákveðið að áfrýja ekki.
Knattspyrnumaðurinn Andrés Manga Escobar, sem á síðasta tímabili lék með Leikni í úrvalsdeild karla, er í farbanni frá Íslandi eftir að hafa verið dæmdur sekur í Héraðsdómi Reykjavíkur að hafa brotið kynferðislega á konu. Fréttablaðið greindi frá þessu í morgun en Escobar hefur áfrýjað dómnum en Landsréttur tekur málið fyrir á næstunni. Kólumbíumaðurinn er dæmdur fyrir nauðgun á heimili sínu þann 19. september sem er sama dag og hann lék allan leikinn í liði Leiknis sem mætti Keflavík, Escobar hafnar því að nauðgun hafi átt sér stað en segist hafa átt samræði við konuna.
Sundmaðurinn Anton Sveinn McKee tekur þátt á mjög sterku móti í Westmont í Bandaríkjunum þessa dagana. Anton synti í undanrásum í gærmorgun 100m bringusund á tímanum 1:02.13 og varð sjötti inn í úrslitin í gærkvöld. Með tímanum í morgun tryggði Anton sér lágmark á Evrópumeistaramótið í 50 metra laug sem fram fer í Róm í sumar. Í gærkvöld synti Anton í úrslitum í 100m bringusundi, hann synti á tímanum 1:01.30 og tryggði sér lágmark á HM í 50 metra laug sem fram fer í Búdapest í júní. Anton Sveinn endaði fimmti í sundinu.

Rússneska knattspyrnusambandið ætlar að áfrýja ákvörðun FIFA og UEFA, um að útiloka lands- og félagslið Rússlands frá keppni á vegum sambandanna, til gerðardóms íþróttamála.